Hei, denne artikkelen er over ett år gammel og kan inneholde utdatert informasjon

Ny voldsom eksplosjon i Sverige natt til fredag: et stort område i Solna utenfor Stockholm er avsperret i morgentimene etter eksplosjon i et gatekjøkken.

Politiets nasjonale bombegruppe er tilkalt, og et 30-tall brannmenn var på brannstedet i natt. Selve brannen var under kontroll ved 05.30-tiden.

I morgentimene er det frykt for ny eksplosjon på grunn av opphetede gassflasker i branntomta.

Meldingene begynte å strømme inn til politiet klokka 01.38.

Verken politi eller helsepersonell på stedet har fått meldinger om skadde personer.

- Vi arbeider foreløpig ut fra teorien om at det dreier seg om en kriminell handling, sier politiets talsmann til Expressen.

Avisa har vært i kontakt med gatekjøkkenets eiere, som ikke vil si noe om situasjonen.

Jevnet til jorda

Ifølge Expressen har flere vitner fortalt at hele bygningen ble jevnet med jorda i eksplosjonen.

- Kraftige ødeleggelser midt i et rolig boligområde, er beskrivelsen Aftonbladet bruker til dramatiske bilder.

En rekke veier er stengt, det blir også en barnehage like ved eksplosjonsstedet og branntomta.

Årsaken til den voldsomme eksplosjonen var ikke kjent ved 08-tiden.

Tidligere denne uka skrev Dagens Nyheter om en stor økning i eksplosjoner i Sverige første halvår i år mot samme periode i fjor.

Antallet eksplosjoner har økt fra 83 til 120 de to sammenlignbare halvårene.

Mer sprengstoff

Det har vært flest eksplosjoner sør i Sverige - med en økning over hele landet bortsett fra i Midt-Sverige.

Foranledningen til en rekke av eksplosjonene er uoppklart.

- Nå kan vi bare spekulere om hvorfor det har vært en slik utvikling. Tilgangen til sprengstoff har økt, og vi har et økende problem med kriminalitet og utenforskap, sa etterforskningssjef Petra Stenkula i politiets Region Syd til Dagens Nyheter for to dager siden.

15 - 20 kilo sprengstoff

I dag omtaler Sveriges Radio de foreløpige konklusjonene i politiets etterforskning av den aller kraftigste eksplosjonen i landet i sommer.

Over 200 leiligheter ble påført skader, men mirakuløst ble ingen personer alvorlig skadd da en bombe ble utløst i et boligblokkområde i Linköping i begynnelsen av juni.

Mellom 15 og 20 kilo sprengstoff var plassert på en etterlatt sykkel, har politiets etterforskere konstatert.